મહેસાણા જિલ્લાના જોટાણા તાલુકાની ચાલાસણ ગ્રામ પંચાયતે કરેલી રજૂઆતમાં જણાવ્યા મુજબ ગામની આસપાસથી ઓએનજીસી દ્વારા કરોડો રૂપિયાના તેલનું ઉત્પાદન કરવામાં આવે છે, પરંતુ આ કામગીરીથી ગ્રામજનોને ખુબ જ મુશ્કેલીઓ સહન કરવી પડે છે. ગામ વચ્ચેથી પસાર થતા રોડ પરથી રાત-દિવસ ઓએનજીસીનાં વાહનો પસાર થતાં હોઈ રોડની બાજુમાં આવેલી પ્રા.શાળા, આંગણવાડીનાં બાળકો, તેમજ અન્ય સંસ્થાઓએ જતા લોકોને અકસ્માતનો ભય રહે છે અને ભારે વાહનોથી સીસી રોડ તુટી ગયા છે તો નવો રોડ બનાવી આપવાની તેમજ વાહનો અન્ય રસ્તેથી લઈ જવાની માંગ કરાઈ છે. ગામના બોરમાં ઓએનજીસીના કેમિકલવાળું પાણી આવતું હોઈ પ્રજાના આરોગ્ય સામે ખતરો ઊભો થયો છે તો નવો બોર બનાવી આપવાની માંગ છે.